-----------------------------------------------------------------------
  14. ฐานะการเงินและผลการดำเนินงานสำหรับปี 2544

  -----------------------------------------------------------------------

14.1 ผู้สอบบัญชีและนโยบายบัญชีที่สำคัญ

  14.1.1 ผู้สอบบัญชี

ปตท.สผ. ได้แต่งตั้งให้สำนักงานการตรวจเงินแผ่นดิน ซึ่งทางสำนักงานคณะกรรมการ ก.ล.ต.
ให้ความเห็นชอบเป็นผู้สอบบัญชีของบริษัทฯ และบริษัทย่อย

14.1.2 สรุปรายงานการตรวจสอบของผู้สอบบัญชีในระยะ 3 ปีที่ผ่านมา

ผู้สอบบัญชีได้ให้ความเห็นในรายงานการตรวจสอบแบบไม่มีเงื่อนไข ตลอดระยะเวลา 3 ปีที่ผ่านมา
และผู้สอบบัญชีได้แสดงความเห็นเพิ่มเติมไว้ในเรื่องดังต่อไปนี้

1)  บัญชีโครงการร่วมทุน ผู้สอบบัญชีไม่ได้ตรวจสอบสินทรัพย์ หนี้สิน
    และค่าใช้จ่ายในส่วนที่เกิดจากการร่วมทุน
    โดยได้ถือตามรายงานผู้สอบบัญชีอื่นที่ได้เข้าตรวจสอบบัญชีโครงการร่วมทุนแล้ว

2)  ในปี 2544 บริษัทฯได้เปลี่ยนแปลงนโยบายการบัญชีเกี่ยวกับการบันทึกบัญชีเงินลงทุนในบริษัท
    Taninthayi Pipeline Company LLC
    ซึ่งเป็นบริษัทที่เกี่ยวข้องกันโดยเปลี่ยนจากวิธีราคาทุนเป็นวิธีส่วนได้เสียในงบการเงินเฉพาะกิจการ
    และใช้วิธีรวมตามสัดส่วนในการนำเสนองบการเงินรวม
    และเปลี่ยนจากวิธีส่วนได้เสียเป็นวิธีรวมตามสัดส่วนในการนำเสนองบการเงินรวม
    สำหรับบริษัท Moattama Gas Transportation Company
    เนื่องจากบริษัทฯมีส่วนร่วมในการควบคุมบริษัททั้งสองในลักษณะของการร่วมค้า
    ในการเปลี่ยนแปลงนโยบายการบัญชีดังกล่าวทำให้ต้องปรับย้อนหลังงบการเงินปี 2543
    ที่ผ่านการตรวจสอบแล้ว ให้ สอดคล้องกับหลักการดังกล่าวด้วย
    ผู้สอบบัญชีได้ให้การรับรองงบการเงินที่ปรับใหม่ของปี 2543 นี้ด้วย

  ก) ในปี 2542 ปตท.สผ.
  ได้เปลี่ยนแปลงนโยบายการบัญชีที่เกี่ยวกับการบันทึกค่าใช้จ่ายก่อนการดำเนินงานซึ่งเดิมบันทึกเป็นสินทรัพย์มาเป็นค่าใช้จ่ายทันทีเพื่อให้เป็นไปตามประกาศสมาคมนักบัญชีและผู้สอบบัญชีรับอนุญาตแห่งประเทศไทย
  มีผลทำให้บริษัทต้องปรับ งบการเงินปี 2541 ที่ผ่านการตรวจสอบแล้ว
  ให้สอดคล้องกับหลักการดังกล่าวด้วย ผู้สอบบัญชีได้ให้การรับรองงบการเงินที่ปรับใหม่ของปี 2541
  นี้ด้วย

  ข) ในปี 2542 ปตท.สผ. ได้เปลี่ยนแปลงหน่วยงานที่เสนอรายงาน โดยในปี 2541
  บริษัทได้ลงทุนในบริษัทร่วม ซึ่งต่อมาในปี 2542
  บริษัทได้ซื้อหุ้นเพิ่มเติมจนเปลี่ยนสถานะจากบริษัทร่วมเป็นบริษัทย่อย
  มีผลทำให้บริษัทต้องปรับงบการเงินปี 2541 ที่ผ่านการตรวจสอบแล้ว
  โดยถือเสมือนว่าบริษัทร่วมดังกล่าวมีสถานะเป็นบริษัทย่อยตั้งแต่ปี 2541
  ผู้สอบบัญชีได้ให้การรับรองงบการเงินที่ปรับใหม่ของปี 2541 นี้ด้วย

14.1.3 สรุปนโยบายการบัญชีที่สำคัญ

(1) 1) เกณฑ์การเสนองบการเงินรวม

  งบการเงินรวมประกอบด้วยงบการเงินของ บริษัท ปตท.สำรวจและผลิตปิโตรเลียม จำกัด
  (มหาชน) (ปตท.สผ.) ซึ่งรวมงบการเงินของบริษัทย่อยจำนวน 5 แห่งคือ บริษัท ปตท.สผ.
  อินเตอร์เนชั่นแนล จำกัด (ปตท.สผ.อ.) บริษัท พีทีทีอีพี ออฟชอร์ อินเวสเมนท์ จำกัด
  (PTTEPO) บริษัท พีทีบี พาร์ทเนอร์ จำกัด (PTB) บริษัท ปตท.สผ. คิม ลอง เวียดนาม จำกัด
  (PTTEPKV) และ บริษัท ปตท.สผ. เซาธ์เวสท์ เวียดนาม จำกัด (PTTEPSV)
  ซึ่งบันทึกเงินลงทุนตามวิธีส่วนได้เสีย และกิจการที่ควบคุมร่วมกัน 2 แห่งคือบริษัท Moattama
  Gas Transportation Company (MGTC) และบริษัทTaninthayi Pipeline Company
  LLC (TPC) ซึ่งบันทึก
  เงินลงทุนโดยใช้วิธีส่วนได้เสียในงบการเงินเฉพาะบริษัทและวิธีรวมตามสัดส่วนในงบการเงินรวม
  รายการบัญชีที่เป็นสาระสำคัญที่เกิดขึ้นระหว่างบริษัทใหญ่ บริษัทย่อย
  และกิจการที่ควบคุมร่วมกันได้ถูกหักกลบ ลบกันแล้วในการทำงบการเงินรวม
  ปตท.สผ.และบริษัทย่อย
  บันทึกรายการบัญชีตามสัญญาร่วมทุนทั้งในส่วนที่บริษัทฯดำเนินการเองและส่วนที่มิได้ดำเนินการเองในโครงการต่างๆ
  ตามสัดส่วนการร่วมทุน

(2) 2) การรับรู้รายได้

-   รายได้จากการขายผลิตภัณฑ์ปิโตรเลียมรับรู้เมื่อส่งมอบสินค้าให้กับลูกค้า

-   รายได้ดอกเบี้ยรับรู้ตามส่วนของเวลา โดยคำนึงถึงอัตราผลตอบแทนที่แท้จริงของสินทรัพย์

-   รายได้นอกเหนือจากที่กล่าวตามข้างต้นรับรู้ตามเกณฑ์สิทธิ

3)  สินค้าคงเหลือ

สินค้าคงเหลือแสดงด้วยราคาทุนตามวิธีถัวเฉลี่ยถ่วงน้ำหนักหรือมูลค่าสุทธิที่จะได้รับ แล้วแต่ราคาใด
จะต่ำกว่า

4)  พัสดุคงเหลือ

พัสดุคงเหลือแสดงด้วยราคาทุนถัวเฉลี่ย สำหรับพัสดุที่ใช้ในการสำรวจและผลิตปิโตรเลียม
ที่เสื่อมสภาพและไม่ได้ใช้งานตั้งสำรองเสื่อมสภาพทั้งจำนวน

5)  เงินลงทุนในบริษัทย่อยและบริษัทร่วม และกิจการที่ควบคุมร่วมกัน

-   เงินลงทุนในบริษัทย่อย บริษัทร่วมและกิจการที่ควบคุมร่วมกัน
    (ในงบการเงินเฉพาะของบริษัทฯ) แสดงมูลค่าตามวิธีส่วนได้เสีย (Equity Method)
    สำหรับผลขาดทุนที่เกินกว่าเงินลงทุนบริษัทฯบันทึกเป็นภาระหนี้สิน

-   เงินลงทุนในบริษัทร่วมแสดงในงบดุลด้วยส่วนแบ่งของสินทรัพย์สุทธิของบริษัทร่วมตามสัดส่วนที่บริษัทมีส่วนได้เสียอยู่
    ซึ่งรวมถึงค่าความนิยมจากการซื้อ
    และต้นทุนในการซื้อเงินลงทุนที่สูงกว่ามูลค่ายุติธรรมที่ระบุได้สุทธิในบริษัทร่วม

-   ค่าความนิยมในการซื้อกิจการซึ่งเป็นส่วนเกินของราคาซื้อบริษัทร่วมสูงกว่าราคา
    ยุติธรรมของสินทรัพย์สุทธิของบริษัทร่วม
    ตัดจำหน่ายตามระยะเวลาที่เหลือของสัญญาขายไฟฟ้าที่บริษัทร่วมทำกับลูกค้าเป็นเวลา 24 ปี

-   ต้นทุนในการซื้อเงินลงทุนที่สูงกว่ามูลค่ายุติธรรมที่ระบุได้สุทธิในบริษัทร่วม
    ตัดจำหน่ายโดยวิธีสัดส่วนของผลผลิต (Unit of Production)
    ตลอดอายุการผลิตของปริมาณสำรองที่เหลืออยู่ของบริษัทร่วมนับจากวันที่ซื้อ

6)  สินทรัพย์เพื่อการสำรวจและผลิตปิโตรเลียม

บริษัทฯใช้วิธี The Successful Efforts Method เป็นเกณฑ์ในการบันทึกบัญชีสินทรัพย์ที่ใช้
เพื่อการสำรวจ และผลิตปิโตรเลียม กล่าวคือ

-   รายจ่ายเพื่อให้ได้มาซึ่งสิทธิในสัมปทานบันทึกเป็นสินทรัพย์

-   รายจ่ายสำรวจเพื่องานธรณีวิทยาและธรณีฟิสิกส์
    ตลอดจนค่าสงวนพื้นที่ในช่วงการสำรวจบันทึกเป็นค่าใช้จ่าย

-   รายจ่ายเพื่อการขุดเจาะปิโตรเลียมของหลุมสำรวจ (Tangible and Intangible
    Drilling Cost) บันทึกเป็นสินทรัพย์
    ถ้าไม่พบปริมาณสำรองหรือพบแต่ไม่เพียงพอในเชิงพาณิชย์จะตัดจำหน่ายเป็นค่าใช้จ่ายทั้งจำนวน

-   รายจ่ายเพื่อการพัฒนาไม่ว่าจะเป็นส่วนของหลุมผลิตหรือหลุมแห้ง บันทึกไว้เป็น สินทรัพย์ทั้งหมด

7)  ต้นทุนการกู้ยืม

ดอกเบี้ยจ่ายที่เกิดขึ้นเนื่องจากการกู้ยืมเพื่อก่อสร้างสินทรัพย์จะถูกบันทึกเข้าเป็นต้นทุนส่วนหนึ่งของสินทรัพย์นั้น
และจะหยุดบันทึกดอกเบี้ยจ่ายดังกล่าวเป็นต้นทุนเมื่องานก่อสร้างแล้วเสร็จ

8)  ที่ดิน อาคาร และอุปกรณ์

ที่ดิน
อาคารและอุปกรณ์แสดงตามราคาทุนหลังหักค่าเสื่อมราคาสะสมและค่าเผื่อการด้อยค่าของสินทรัพย์

ค่าเสื่อมราคา
ค่าเสื่อมสิ้นและการตัดจำหน่ายสินทรัพย์เพื่อการสำรวจและผลิตปิโตรเลียมและอุปกรณ์ที่เกี่ยวข้องกับการสำรวจและผลิตปิโตรเลียม
คำนวณโดยวิธีสัดส่วนของผลผลิต (Unit of Production)
ตลอดอายุการผลิตของปริมาณสำรองที่ผลิตได้
กิจการรับรู้การเปลี่ยนแปลงประมาณการปริมาณสำรองโดยวิธีเปลี่ยนทันทีเป็นต้นไป

ค่าเสื่อมราคาท่อขนส่งก๊าซของโครงการยาดานาและโครงการเยตากุน คำนวณโดยวิธีเส้นตรง
(Straight – line Method) ตามอายุการใช้งานประมาณ 30 ปี

ค่าเสื่อมราคาของสินทรัพย์อื่นคำนวณจากราคาทุนของสินทรัพย์โดยใช้วิธีเส้นตรง (Straight-line
Method) ตามอายุการใช้งานโดยประมาณในอัตราระหว่างร้อยละ 5-20 ต่อปี

9)  ภาษีเงินได้รอการตัดบัญชี

บริษัทฯ บันทึกภาษีเงินได้รอการตัดบัญชีซึ่งคำนวณจากผลแตกต่างชั่วคราว (Temporary
Differences) ระหว่างสินทรัพย์สุทธิทางบัญชีและทางภาษี ตามมาตรฐานการบัญชีระหว่างประเทศ
ฉบับที่ 12 เรื่องภาษีเงินได้ ฉบับปรับปรุงปี 1996 ((IAS No.12, “Income Taxes”
(revised 1996)) ของ International Accounting Standards Committee (IASC)

10) สินทรัพย์ไม่มีตัวตน

ประกอบด้วยสิทธิจากการใช้ซอฟแวร์คอมพิวเตอร์ ซึ่งแสดงตามราคาทุนหักค่าตัดจำหน่ายสะสม
การตัดจำหน่ายเป็นไปตามวิธีเส้นตรง (Straight-line Method)
ภายในอายุของสัญญาแต่ไม่เกิน 10 ปี

11) รายการที่เป็นเงินตราต่างประเทศ

รายการบัญชีในสกุลเงินตราต่างประเทศที่เกิดขึ้นระหว่างปี
แปลงค่าเป็นเงินบาทตามอัตราแลกเปลี่ยน ณ วันที่เกิดรายการ
สินทรัพย์และหนี้สินในสกุลต่างประเทศ ซึ่งคงเหลือ ณ
วันที่ตามงบดุลแปลงค่าเป็นเงินบาทตามอัตราถัวเฉลี่ยที่ธนาคารพาณิชย์รับซื้อหรือขายซึ่งธนาคารแห่งประเทศไทยคำนวณไว้
กำไรและขาดทุนจากอัตราแลกเปลี่ยนเงินตราต่างประเทศรับรู้เป็นรายได้หรือค่าใช้จ่ายเมื่อเกิดขึ้น

บริษัทฯแปลงค่างบการเงินของบริษัทย่อยในต่างประเทศเป็นเงินบาท
โดยแปลงค่าสินทรัพย์และหนี้สินที่เป็นตัวเงินโดยใช้อัตราถัวเฉลี่ยระหว่างอัตราที่ธนาคารพาณิชย์รับซื้อและขายซึ่งธนาคาร
แห่งประเทศไทยคำนวณไว้ ณ วันสิ้นงวด และแปลงค่างบกำไรขาดทุนโดยใช้อัตราแลกเปลี่ยน ณ
วันที่เกิดรายการผลต่างจากการแปลงค่ารายการดังกล่าว
รับรู้เป็นรายได้หรือค่าใช้จ่ายทั้งจำนวนในงวดบัญชีนั้น

บริษัทฯ แปลงค่างบการเงินของกิจการร่วมค้าที่ควบคุมร่วมกันในต่างประเทศเป็นเงินบาท
โดยแปลงค่าสินทรัพย์และหนี้สินด้วยอัตราถัวเฉลี่ยระหว่างอัตราที่ธนาคารพาณิชย์รับซื้อและขาย
ซึ่งธนาคารแห่งประเทศไทยคำนวณไว้ ณ วันสิ้นงวด และแปลงค่างบกำไรขาดทุนโดยใช้อัตรา
แลกเปลี่ยนถัวเฉลี่ยระหว่างงวด
ผลต่างจากการแปลงค่ารายการดังกล่าวแสดงภายใต้หัวข้อผลต่างจากการแปลงค่างบการเงินในส่วนของผู้ถือหุ้น

12) ภาษีเงินได้

ค่าใช้จ่ายภาษีหรือรายได้ภาษีของบริษัทฯ ประกอบด้วยภาษีงวดปัจจุบัน ซึ่งคำนวณตาม
ข้อกำหนดในพระราชบัญญัติภาษีเงินได้ปิโตรเลียม พ.ศ. 2514 และฉบับแก้ไขเพิ่มเติม พ.ศ. 2532
และประมวลรัษฎากร และภาษีเงินได้รอการตัดบัญชีซึ่งคำนวณตามหมายเหตุประกอบงบการเงินข้อ
2.8

13) สำรองเพื่อขยายงาน

บริษัทฯจัดสรรสำรองเพื่อขยายงานเพื่อวัตถุประสงค์ในการลงทุนโครงการใหม่ในระยะเริ่มสำรวจ
(Exploration Phase) ซึ่งเป็นระยะที่มีความเสี่ยงสูง
หรือเพื่อการแสวงหาปริมาณสำรองปิโตรเลียม
มาทดแทนโดยจัดสรรจากกำไรสุทธิของแต่ละปีในอัตราร้อยละ 35
ของกำไรสุทธิที่เกิดจากกิจกรรมสำรวจและผลิตปิโตรเลียม

14) กองทุนสำรองเลี้ยงชีพ

บริษัทฯ ได้จดทะเบียนจัดตั้งกองทุนสำรองเลี้ยงชีพ โดยใช้ชื่อว่า “กองทุนสำรองเลี้ยงชีพพนักงาน
ปตท.สผ. ซึ่งจดทะเบียนแล้ว” โดยบริษัทฯ จ่ายสมทบเป็นรายเดือนในอัตราร้อยละ 15
ของเงินเดือนพนักงาน

15) กำไรต่อหุ้น

ในปี 2544 บริษัทฯได้คำนวณกำไรต่อหุ้นปรับลด
โดยการหารกำไรสุทธิสำหรับงวดด้วยผลรวมของจำนวนหุ้นสามัญถัวเฉลี่ยถ่วงน้ำหนักที่ออกอยู่ในระหว่างงวดกับจำนวนถัวเฉลี่ยถ่วงน้ำหนักของหุ้นสามัญที่บริษัทฯ
อาจต้องออกเพื่อแปลงหุ้นสามัญเทียบเท่าปรับลดทั้งสิ้น (ใบสำคัญแสดงสิทธิ) ให้เป็นหุ้นสามัญ
แต่เนื่องจาก ณ วันที่ 31 ธันวาคม 2544 ราคาการใช้สิทธิแปลงสภาพสูงกว่าราคาตลาด
จึงไม่มีผลกระทบต่อการคำนวณกำไรต่อหุ้นปรับลด (Diluted Earnings Per Share)

16) เงินสดและรายการเทียบเท่าเงินสด

เงินสดและรายการเทียบเท่าเงินสดในงบกระแสเงินสด หมายความรวมถึงเงินสด เงินฝากธนาคาร
และเงินฝากกับสถาบันการเงินที่มีกำหนดจ่ายคืนในระยะเวลาไม่เกิน 3 เดือน

14.1.4 ยอดหนี้คงค้างในการออกหุ้นกู้ในครั้งก่อน

 1) ปตท.สผ.อ. ได้ออกหุ้นกู้มีประกันไม่ด้อยสิทธิ (Guaranteed Unsubordinated Bond) โดยมีปตท.สผ. เป็นผู้ค้ำประกันหุ้นกู้จำนวน 200,000 หุ้น มูลค่าตราไว้หุ้นละ 1,000 เหรียญสหรัฐฯ รวมเป็นมูลค่าทั้งสิ้น 200 ล้านเหรียญสหรัฐฯ อัตราดอกเบี้ยร้อยละ 7.625 ต่อปี โดยมีกำหนดการจ่ายดอกเบี้ยทุก ๆ 6 เดือน ณ วันที่ 1 เมษายน และ 1 ตุลาคม ของทุกปี มีระยะเวลาไถ่ถอนรวม 10 ปี กำหนดไถ่ถอน ณ วันที่ 1 ตุลาคม 2549

 2) ปตท.สผ. ได้ออกหุ้นกู้ไม่มีหลักประกันไม่ด้อยสิทธิ จำนวน 230 หุ้น มูลค่าตราไว้หุ้นละ 100 ล้านเยน รวมเป็นมูลค่าทั้งสิ้น 23 พันล้านเยน อัตราดอกเบี้ยร้อยละ 3.35 ต่อปี มีระยะเวลาไถ่ถอน 10 ปี กำหนดไถ่ถอน ณ วันที่ 19 กันยายน 2550 และในวันเดียวกับที่ออกหุ้นกู้ บริษัทฯ ได้ทำสัญญาแปลงหนี้ (Swap Agreement) ดังกล่าวกับสถาบันการเงินแห่งหนึ่งในญี่ปุ่นมีผลทำให้หุ้นกู้เดิมเปลี่ยนเป็นหุ้นกู้ในสกุลเงินของสหรัฐอเมริกา จำนวน 193,277,311 เหรียญสหรัฐฯ ที่อัตราดอกเบี้ยร้อยละ 7.86 ต่อปี โดยมีกำหนดจ่ายดอกเบี้ยทุก ๆ 6 เดือน ในวันที่ 19 มีนาคม และ 19 กันยายน ของทุกปี

2.  []สรุปงบการเงินรวมของ ปตท.สผ. และบริษัทย่อย

[]

[]

[]

[]

[]14.3 ตารางสรุปอัตราส่วนทางการเงินที่สำคัญ

[]

14.4 คำอธิบายและการวิเคราะห์ของฝ่ายจัดการ สำหรับปี 2544

แม้ว่าราคาน้ำมันดิบในตลาดโลก
ช่วงครึ่งปีหลังมีการปรับตัวลดลงอย่างต่อเนื่องตามทิศทางเศรษฐกิจโลก
แต่ยังไม่ส่งผลกระทบต่อราคาก๊าซธรรมชาติซึ่งเป็นผลิตภัณฑ์หลักของปตท.สผ.มากนักเนื่องจากราคาก๊าซธรรมชาติส่วนใหญ่จะปรับทุก
6 หรือ 12 เดือน ประกอบกับปริมาณความต้องการใช้ก๊าซธรรมชาติเพิ่มสูงขึ้น
ทั้งนี้เป็นผลมาจากปริมาณการใช้ไฟฟ้าที่เพิ่มขึ้นแม้ว่าภาวะเศรษฐกิจชะลอตัวลง และ
การผลักดันนโยบายการใช้ก๊าซธรรมชาติผลิตไฟฟ้าเพื่อทดแทนการนำเข้าน้ำมันเตา ปตท.สผ.
ได้ใช้โอกาสนี้เพิ่มปริมาณการขายปิโตรเลียมให้มากขึ้น เพื่อเพิ่มรายได้ให้กับ ปตท.สผ.
โดยผลักดันการใช้ก๊าซธรรมชาติจากโครงการยาดานาและโครงการเยตากุน
และการขายก๊าซธรรมชาติในส่วนเกินปริมาณการขายรายวันตามสัญญา (DCQ) ของโครงการบงกช

สำหรับโครงการหลักที่ปตท.สผ. เป็นผู้ดำเนินการเองนั้น ปตท.สผ.
สามารถรักษาปริมาณการผลิตก๊าซธรรมชาติเต็มที่ตามความสามารถสูงสุดของแหล่งในโครงการบงกชเพื่อส่งก๊าซธรรมชาติ
ให้กับ ปตท. ได้ตามสัญญา ในขณะเดียวกัน
ปตท.สผ.ยังตระหนักถึงความสำคัญของการจัดการด้านสิ่งแวดล้อมในบริเวณพื้นที่ปฏิบัติการให้มีคุณภาพ
โดยได้ผ่านการรับรองมาตรฐานการจัดการสิ่งแวดล้อมสากล ISO 14001 ในโครงการบงกช และ
ฐานส่งกำลังบำรุง สำหรับกิจการสำรวจและผลิตปิโตรเลียม

ตามที่คาดว่าปริมาณความต้องการใช้ก๊าซธรรมชาติในระยะยาวจะเพิ่มสูงขึ้น ปตท.สผ.ได้
ดำเนินการเจาะหลุมสำรวจและประเมินผลในโครงการอาทิตย์ จำนวน 13 หลุม
และประสบความสำเร็จอย่างสูง โดยเจาะพบปิโตรเลียมถึง 12 หลุม
การดำเนินงานต่างๆเหล่านี้ช่วยสนับสนุนและผลักดันให้ ปตท.สผ.
พัฒนาขีดความสามารถในการเป็นผู้ดำเนินการที่มีมาตรฐานและต้นทุนการดำเนินงานที่สามารถแข่งขันได้

เมื่อวันที่ 12 ธันวาคม 2544 ปตท.สผ. ได้ร่วมลงนามในสัญญาการลงทุนซื้อหุ้นสามัญในบริษัท New
Links Energy Resources Limited (New Links) ซึ่งเป็นผู้ถือหุ้นในสัดส่วนร้อยละ 85.44
ในบริษัท PT Medco Energi Internasional Tbk. (Medco)
ซึ่งดำเนินการสำรวจและผลิตปิโตรเลียมในประเทศ อินโดนีเซีย การลงทุนครั้งนี้คิดเป็นวงเงิน
ประมาณ 223 ล้านเหรียญสหรัฐ หรือ 9,764 ล้านบาท โดยการซื้อสัดส่วนร้อยละ 40 ในบริษัท
New Links หรือเท่ากับถือหุ้น Medco ทางอ้อมที่ร้อยละ 34.18
นับว่าเป็นการลงทุนครั้งสำคัญในการขยายธุรกิจในต่างประเทศนอกเหนือจากการลงทุนในสหภาพพม่า
อีกทั้ง สอดคล้องกับกลยุทธ์ของปตท.สผ. ที่จะขยายการลงทุนในเอเซียแปซิฟิคและตะวันออกกลาง

ปตท.สผ. ยังได้ชำระคืนเงินกู้ก่อนครบกำหนดจำนวน 64.80 ล้านเหรียญสหรัฐ เมื่อวันที่ 30
เมษายน 2544 ซึ่งเงินกู้ดังกล่าว ปตท.สผ. ได้กู้จาก The Industrial Bank of Japan,
Limited และคณะ ตั้งแต่ปี 2534 เป็นระยะเวลา 13 ปี
เป็นผลให้อัตราส่วนเงินกู้ระยะยาวต่อส่วนของผู้ถือหุ้นลดลง

เมื่อวันที่ 23 พฤษภาคม 2544 ปตท.สผ. ได้จ่ายเงินปันผลให้กับผู้ถือหุ้นในอัตราหุ้นละ 3 บาท
ตามมติที่ประชุมสามัญผู้ถือหุ้นประจำปี 2544 เมื่อวันที่ 27 เมษายน 2544

สำหรับการบริหารภายใน ปตท. สผ. มุ่งเน้นการพัฒนาระบบการบริหารทรัพยากรบุคคล เพื่อ
รองรับการเจริญเติบโตของบริษัทในอนาคต และได้นำแนวคิดใหม่ๆ
มาประยุกต์ใช้เพื่อพัฒนาองค์กรให้มี ประสิทธิภาพ อาทิ
การพัฒนาสู่ลักษณะการเป็นองค์กรแห่งการเรียนรู้ (Learning Organization)
และการยึดถือหลักการกำกับดูแลกิจการที่ดี (Good Corporate Governance)

โดยสรุปแล้วในปีที่ผ่านมา ปตท. สผ. สามารถดำเนินงานได้เป็นอย่างดีตามแผนงานที่ได้กำหนดไว้
เป็นผลให้ปตท.สผ. มีผลการดำเนินงานเป็นที่น่าพอใจอย่างยิ่ง

สำหรับผลการดำเนินงานปี 2544 ปตท. สผ. และบริษัทย่อยมีกำไรสุทธิ รวม 10,895 ล้านบาท
คิดเป็นกำไรสุทธิต่อหุ้น 16.71 บาท เพิ่มขึ้นร้อยละ 109 เมื่อเปรียบเทียบกับปี 2543 มีกำไรสุทธิ
5,201 ล้านบาท คิดเป็นกำไรสุทธิต่อหุ้น 7.98 บาท

อนึ่ง ในปี 2544 ปตท. สผ. และบริษัทย่อย
ได้เปลี่ยนแปลงนโยบายการบัญชีเกี่ยวกับการบันทึกบัญชีเงินลงทุนในบริษัท Taninthayi Pipeline
Company LLC
ซึ่งเป็นบริษัทที่เกี่ยวข้องกันโดยเปลี่ยนจากวิธีราคาทุนเป็นวิธีส่วนได้เสียในงบการเงินเฉพาะกิจการ
และใช้วิธีรวมตามสัดส่วนในการนำเสนองบการเงินรวมและเปลี่ยนจากวิธีส่วนได้เสียเป็นวิธีรวมตามสัดส่วนในการนำเสนองบการเงินรวม
สำหรับบริษัท Moattama Gas Transportation Company เนื่องจากปตท. สผ. และบริษัทย่อย
มีส่วนร่วมในการควบคุมบริษัททั้งสอง ในลักษณะของการร่วมค้า
ในการเปลี่ยนแปลงนโยบายการบัญชีดังกล่าว ปตท. สผ.
และบริษัทย่อยต้องปรับย้อนหลังงบการเงินปี 2543 ที่นำมาเปรียบเทียบ
ผลสะสมจากการเปลี่ยนแปลงนโยบายการบัญชีตั้งแต่อดีตจนถึงต้นปี 2544
ที่ต้องนำมาปรับปรุงลดกำไรสะสมต้นงวดของปี 2544 ลงจำนวนทั้งสิ้น 423 ล้านบาท

สำหรับปี 2544 ปตท.สผ. และบริษัทย่อยมีรายได้รวมทั้งสิ้น 29,310 ล้านบาทเมื่อเทียบกับปี 2543
จำนวน 22,418 ล้านบาท เพิ่มขึ้นร้อยละ 31 เนื่องจากรายได้จากการขายเพิ่มขึ้น 5,999
ล้านบาทหรือ ร้อยละ 28
รายได้ที่เพิ่มขึ้นเป็นผลมาจากปริมาณการขายก๊าซธรรมชาติที่เพิ่มขึ้นของโครงการยาดานา
โครงการบงกช และโครงการเยตากุน ประกอบกับราคาขายผลิตภัณฑ์เฉลี่ยที่สูงขึ้นในปี 2544
นอกจากนั้นแล้ว ปตท.สผ.และบริษัทย่อยรับรู้ผลกำไรสุทธิในบริษัทร่วมในปี 2544 จำนวน 82
ล้านบาท

ปตท.สผ. และบริษัทย่อยมีรายได้จากการบริการท่อขนส่งก๊าซในปี 2544 จำนวน 663 ล้านบาท
เมื่อเทียบกับปี 2543 จำนวน 176 ล้านบาท เป็นรายได้ตามสัดส่วนใน MGTC และ TPC
ที่เกิดจากการให้บริการท่อขนส่งก๊าซแก่ Myanmar Oil and Gas Enterprise (MOGE)
ซึ่งเพิ่มขึ้นตามปริมาณการขายก๊าซของ MOGE

ปตท.สผ. และบริษัทย่อย มีรายได้ดอกเบี้ยรับในปี 2544 จำนวน 744 ล้านบาท เมื่อเทียบกับปี
2543 จำนวน 508 ล้านบาท
ซึ่งเพิ่มขึ้นตามยอดคงเหลือเฉลี่ยที่เพิ่มขึ้นของเงินลงทุนระยะสั้นที่ได้จากกระแสเงินสดจากกิจกรรมดำเนินงาน
และมีรายได้อื่นในปี 2544 จำนวน 302 ล้านบาท ส่วนใหญ่เป็นรายการรับชำระเงินจากบริษัท
PetroVietnam Exploration and Production จากการโอนสิทธิสัมปทานที่บริษัท ปตท.สผ.
อินเตอร์เนชั่นแนล จำกัด ถือในโครงการแปลง 46 ส่วนรายได้อื่นในปี 2543จำนวน 214 ล้านบาท
ส่วนใหญ่เป็นรายการรับชำระเงินจากบริษัท แฮร์รอดส์ เอ็นเนอร์ยี่ (ประเทศไทย) จำกัด
จากการโอนสิทธิสัมปทานที่ บริษัท ปตท.สผ.อินเตอร์เนชั่นแนล จำกัด ถือในโครงการบี 5/27

ในส่วนของค่าใช้จ่ายนั้น สำหรับปี 2544 ปตท.สผ. และบริษัทย่อย มีค่าใช้จ่ายรวมทั้งสิ้น 10,844
ล้านบาท เทียบกับปี 2543 จำนวน 11,060 ล้านบาท ลดลงจำนวน 216 ล้านบาท
ส่วนใหญ่เป็นผลจากรายการขาดทุนจากอัตราแลกเปลี่ยนที่ลดลง
อันเป็นผลจากค่าเงินบาทที่อ่อนตัวลงเล็กน้อยในปี 2544
ค่าใช้จ่ายที่เพิ่มขึ้นส่วนใหญ่เป็นค่าใช้จ่ายจากค่าเสื่อมราคาและค่าภาคหลวง
ซึ่งเพิ่มขึ้นตามปริมาณการขายที่เพิ่มขึ้น

ปตท.สผ.และบริษัทย่อย มีอัตราผลตอบแทนต่อผู้ถือหุ้น (Return on shareholders’equity)
ในปี 2544 อยู่ที่ร้อยละ 40.79 จากกำไรสุทธิที่เพิ่มขึ้น ปตท.สผ.ได้เสนอจัดสรรกำไรสุทธิประจำปี
2544 ในอัตราร้อยละ 36 เป็นเงินปันผล เสนอจ่ายให้ผู้ถือหุ้น ในราคาหุ้นละ 6 บาท จำนวน 652
ล้านหุ้น เป็นเงิน 3,912 ล้านบาท
ซึ่งจะจ่ายเมื่อได้รับการอนุมัติจากที่ประชุมใหญ่สามัญผู้ถือหุ้นประจำปี 2545

สำหรับฐานะการเงินของ ปตท.สผ. และบริษัทย่อย ณ วันที่ 31 ธ.ค. 2544 ปตท.สผ.
และบริษัทย่อยมีสินทรัพย์รวมทั้งสิ้น 77,712 ล้านบาท สูงกว่าสิ้นปี 2543 จำนวน 13,731 ล้านบาท
สาเหตุหลักเนื่องจากการลงทุนในบริษัท New Links ตามที่กล่าวข้างต้น
และการลงทุนเพิ่มขึ้นของสินทรัพย์เพื่อการสำรวจและผลิตปิโตรเลียมในโครงการไพลิน
และโครงการบงกช

สินทรัพย์หมุนเวียนของปตท.สผ. และบริษัทย่อย ณ วันที่ 31 ธ.ค. 2544
ส่วนใหญ่เป็นเงินสดและรายการเทียบเท่าเงินสด และลูกหนี้การค้า
สินทรัพย์ไม่หมุนเวียนส่วนใหญ่ประกอบด้วยสินทรัพย์เพื่อการสำรวจและผลิตปิโตรเลียมในโครงการร่วมทุนซึ่งอยู่ภายใต้บัญชีที่ดิน
อาคารและอุปกรณ์ และเงินลงทุนในบริษัทร่วมได้แก่บริษัท New Links และบริษัท
ไทยออยล์เพาเวอร์ จำกัดซึ่งอยู่ภายใต้บัญชีเงินลงทุนซึ่งบันทึกโดยวิธีส่วนได้เสีย

ปตท.สผ. และบริษัทย่อยมีหนี้สินรวม ณ วันที่ 31 ธ.ค. 2544 จำนวน 46,594 ล้านบาท
สูงกว่าสิ้นปี 2543 จำนวน 4,908 ล้านบาท
เป็นผลจากการเพิ่มขึ้นของการรับเงินล่วงหน้าจากลูกค้าตามสัญญา
ซื้อขายก๊าซธรรมชาติจากแหล่งยาดานาและเยตากุน ซึ่งอยู่ภายใต้บัญชีรายได้รอการรับรู้
และการเพิ่มขึ้นของรายการหนี้สินภาษีเงินได้รอการตัดบัญชี
ซึ่งคำนวณจากผลแตกต่างชั่วคราวระหว่างสินทรัพย์สุทธิทางบัญชีกับทางภาษี
อันเป็นผลจากวิธีคำนวณค่าเสื่อมราคาที่แตกต่างกัน นอกจากนั้น ในระหว่างปี 2544 หุ้นกู้
ไม่มีหลักประกันไม่ด้อยสิทธิ จำนวน 4,000 ล้านบาท ที่มีกำหนดไถ่ถอน ณ วันที่ 1 กุมภาพันธ์ 2545
ได้รวมแสดงอยู่ภายใต้บัญชีส่วนของหนี้สินระยะยาวที่ถึงกำหนดชำระภายในหนึ่งปี

ในปี 2544 ปตท.สผ. และบริษัทย่อยมีกระแสเงินสดจากกิจกรรมดำเนินงาน จำนวน 20,588
ล้านบาท ส่วนใหญ่เป็นเงินสดรับจากการดำเนินงาน
และการรับเงินล่วงหน้าจากลูกค้าตามสัญญาซื้อขายก๊าซธรรมชาติจากแหล่งยาดานาและเยตากุนตามที่กล่าวข้างต้น
ปตท.สผ. และบริษัทย่อยใช้เงินสดในกิจกรรม ลงทุน จำนวน 16,954 ล้านบาท
ส่วนใหญ่เป็นรายการลงทุนในบริษัท New Links และการลงทุนเพิ่มขึ้นของ
สินทรัพย์เพื่อการสำรวจและผลิตปิโตรเลียมในโครงการไพลิน และโครงการบงกช ปตท.สผ.
และบริษัทย่อยใช้เงินสดในกิจกรรมจัดหาเงินจำนวน 4,770 ล้านบาท
ส่วนใหญ่เป็นการชำระคืนเงินกู้ก่อนครบกำหนดจำนวน 64.80 ล้านเหรียญสหรัฐ
และการจ่ายเงินปันผลให้กับผู้ถือหุ้น ปตท.สผ. และบริษัทย่อย มีเงินสดและรายการเทียบเท่าเงินสด
ณ วันที่ 31 ธ.ค. 2544 จำนวน 15,209 ล้านบาท ลดลงจากสิ้นปี 2543 จำนวน 1,318
ล้านบาท

ในส่วนของการคุ้มครองความเสี่ยงภัยที่อาจเกิดขึ้นกับโครงการต่างๆ ปตท.สผ.
ได้ทำการซื้อประกันภัยโดยคำนึงถึงลักษณะความเสี่ยงภัยของแต่ละโครงการเป็นหลัก มีทุนประกันภัย
และวงเงินความคุ้มครองที่เหมาะสม โดยในปี 2544 เบี้ยประกันภัยได้สูงขึ้นจากปีก่อนๆมาก
เป็นผลกระทบเนื่องจากเหตุการณ์ก่อการร้ายที่ประเทศสหรัฐอเมริกา เมื่อวันที่ 11 กันยายน 2544

ปตท.สผ. ได้รับการจัดอันดับความน่าเชื่อถือ (Credit Rating) จากสถาบันต่างๆ โดย ณ วันที่
31 ธันวาคม 2544 บริษัทฯมีอันดับความน่าเชื่อถือดังนี้:

  1. ระดับ Baa3 จากการจัดอันดับของ Moody’s Investors Service

  2. ระดับ BBB- (สำหรับ Long term foreign currency and issue rating) และ

  ระดับ BBB+ (สำหรับ Long term local currency rating)

  จากการจัดอันดับของ Standard and Poor’s Ratings Group

  3. ระดับ BBB จากการจัดอันดับของ Japan Credit Rating Agency, Ltd.

4. ระดับ AA+ จากการจัดอันดับของ บริษัท ไทยเรทติ้งแอนด์ อินฟอร์เมชั่น เซอร์วิส จำกัด